'Geen rede tot kommer' oor optog op Puk-kampus | Maroela Media
Dié grafika wat op sosiale media versprei word, het talle studente bekommerd gelaat.
Die Noordwes-Universiteit (NWU) het studente gerusgestel dat 'n optog wat vandag deur die EFF se studentekommando (EFFSC) op die universiteit se Potchefstroom-kampus gehou sal word vreedsaam sal wees ondanks inligting tot die teendeel wat op sosiale media versprei word.
Prof. Fika Janse van Rensburg, adjunk-visekanselier op die kampus, het Donderdagaand in 'n dringende videoboodskap aan studente gesê inligting dat daar vandag chaos op die kampus sal heers is "fopnuus".
'n Skermskoot van grafika wat die optog adverteer en op sosiale media versprei word, het talle studente bekommerd gelaat dat hulle Vrydag nie die Potchefstroom-kampus sal kan betree nie. Op die grafika word aangedui dat 'n optog op Vrydag 7 September 2018 sal plaasvind uit protes ter ondersteuning van Engelse klasse by die universiteit. Daar word ook op die grafika 'n beroep op optoggangers gedoen om "petrolbomme en klippe saam te bring" om "te veg vir klasse in Engels".
"Hierdie fopnuus wil die indruk skep dat daar môre [Vrydag] chaos op die kampus gaan wees. Dit is absoluut nie die waarheid nie," sê Janse van Rensburg.
"Die bestuur het die situasie onder beheer. Ons het toestemming gegee aan een organisasie wat by die studenteraad geaffilieer is, die EFF-studentekommando, om 'n optog te hou en daar is baie duidelike voorwaardes hiervoor. Dit word binne 'n vasgestelde tydsraamwerk gedoen, daar is 'n vasgestelde roete wat hulle sal stap. Daar is geen rede om te dink dat die universiteit se normale aktiwiteite ontwrig sal word nie."
Die optog deur die EFF word gehou uit protes teen die NWU se taalbeleid. Die organisasie dring daarop aan dat alle modules in alle klasse in Engels aangebied moet word. Die EFFSC sal vandag 'n formele memorandum met hul eise aan die universiteit oorhandig wat deur Janse van Rensburg ontvang sal word.
Die EFFSC het ook Donderdag in 'n videoboodskap ontken dat die optog met geweld gepaard sal gaan. In die video bevestig een van die leiers van die EFFSC dat daar 'n memorandum aan die universiteitbestuur oorhandig sal word. "Ons verseker studente dat hierdie optog vreedsaam sal wees en dat daar geen geweld sal wees nie."
Die optog sal om 13:00 begin by die ou hoofgebou, waarna optoggangers deur Wasgoedpennetjielaan in die rigting van die amfiteater sal beweeg, regs in Lover's Lane tot by die ingang van die F1-gebou (by die kassiere) waar die protesaksie en oorhandiging van die memorandum sal plaasvind.
Janse van Rensburg het gesê enige studente wat ongemaklik voel om naby die optog verby te weeg, word aangemoedig om bloot van 'n ander roete gebruik te maak. "Ons beskermingsdienste en ons vennote elders het die situasie volledig onder beheer. Moenie dat persone of instansies wat planne het om die universiteit tot stilstand te bring daarin slaag om met fopnuus jou te laat dink dat jy nie met jou normale aktiwiteite kan voortgaan nie," het hy gesê.
In die nuus Noordwes-Universiteit Pukke
Prof. dit is te goed om waar te wees. Kom ons wag en kyk !
Vroeër jare sou hierdie nóóit toegelaat gewees het nie. Potch is nog een van baie min universiteite waar wit kinders nog soort van die studentelewe van toeka kan beleef. Wonder vir hoe lank.
@Aijaijai….nie meer vir lank nie. Tradisionele veilige, ordelike universiteits kampusse soos ons dit ken gaan uitsterf. Ek het destyds op Kovsies geswot maar sal nie nou my kinders soontoe stuur nie. Die laaste opsie was die PUK. Maar hulle gaan ook onder. Ek weet nie meer nie……
My kind is daar! Gaan hom glad nie aanmoedig om klas by te woon nie. Fopnuus of nie, daar is altyd die moontlikheid dat radikales wat nie eers studente is nie, hierdie situasies gebruik om chaos te veroorsaak ….Hoop werklik nie dit gebeur nie.
Laat alle studente begin betaal vir hul studies
Laat ALLE studente begin betaal vir hul studies. Die wat niks betaal nie waardeer nie wat op 'n skinkbord aan hulle gegee word nie. Laat hulle begin betaal dan sal ons sien of hulle nog steeds so maklik betoog oor alles…..